Shirika la Reli Tanzania (kwa Kiingereza: Tanzania Railways Corporation, kifupi: TRC - 2007 - 2011 TRL ) ni kampuni ya umma inayoendesha usafiri kwenye mtandao mkubwa zaidi wa reli nchini Tanzania. Inaendesha hasa usafiri kwenye njia za reli zifuatazo katika Tanzania: Reli ya kati kuanzia Dar es Salaam hadi Kigoma, Mpanda na Mwanza Reli ya kaskazini kuelekea Arusha na Tanga. Hali ya shirika ilikuwa duni mno na kwa miaka mingi, njia ya kaskazini haikuwa na huduma ya abiria. Tangu mwaka 2017 hivi huduma zimeboreshwa tena. TRC ni tofauti na kampuni ya TAZARA inayoendesha reli kati ya Dar es Salaam na Zambia. TRC inatumia njia za reli zilizoanzishwa wakati wa ukoloni katika Afrika ya Mashariki ya Kijerumani na kupanuliwa wakati wa utawala wa Kiingereza; tena baada ya uhuru. Njia hizo zilitumia upana wa mita 1 (milimita 1000). Mnamo mwaka 1976 reli ya TAZARA iliongezwa kama kampuni ya pekee ikitumia geji ya milimita 1,067. Tangu 2017 TRC ilianza kujenga njia mpya za geji sanifu zinazotumia upana wa milimita 1,435. Reli ya kwanza katika Tanganyika ilianzishwa mwaka 1893 kwenye bandari ya Tanga. Tarehe 16 Oktoba 1894 sehemu ya kwanza ilifunguliwa kati ya Tanga na Pongwe eröffnet.